ดาหน้าโยกเงิน
เลิกล็อกยาวตั๋วบีอีพุ่งแสนล.ธปท.ชี้อานิสงส์ดอกเบี้ยขาขึ้น
18 ส.ค. 2554

เลิกล็อกยาวตั๋วบีอีพุ่งแสนล.ธปท.ชี้อานิสงส์ดอกเบี้ยขาขึ้น
ธปท.เผยผู้ฝากโยกบัญชีระยะยาวหาผลตอบแทนสูง เน้นฝากประจำระยะสั้น 3 เดือนหรือซื้อตั๋วเงินเพิ่มขึ้น 
ธนาคารแห่งประเทศไทย (ธปท.) รายงานยอดเงินรับฝากแยกตามขนาดและอายุของธนาคารพาณิชย์ทั้งระบบ ณ สิ้นเดือน ก.พ. 2554 พบว่า มียอดเงินฝากรวม 7.54 ล้านล้านบาท เพิ่มขึ้น 1.46 แสนล้านบาท หรือ 1.98% ขณะที่บัญชีเงินฝากมีทั้งสิ้น 78.33 ล้านบัญชี ลดลง 8.38 แสนบัญชี หรือ 1.06% เมื่อเทียบกับสิ้นเดือน ธ.ค.ปีที่ผ่านมา 
ด้านยอดฝากผ่านตั๋วเงินฝาก(บีอี) ณ สิ้นเดือน ก.พ. มีจำนวน 1.09 ล้านล้านบาท เพิ่มขึ้น 1.09 แสนล้านบาท หรือ 11.13% เมื่อเทียบกับสิ้นเดือน ธ.ค. 2553 ที่มี 9.80 แสนล้านบาท ถือว่าเพิ่มขึ้นค่อนข้างมาก
ทั้งนี้ เงินฝากในระบบที่เพิ่มขึ้นแบ่งเป็น 1.เงินฝากประจำอายุ3 เดือน มี 4.73 ล้านบัญชี เพิ่มขึ้น 3.67 แสนบัญชี หรือ 8.42% และเมื่อเทียบกับสิ้นเดือน ธ.ค.ปีที่แล้วที่มีเงินฝาก 1.12 ล้านล้านบาทเพิ่มขึ้น 1.02 แสนล้านบาท หรือ 9.92% 
2.เงินฝากประจำอายุมากกว่า 6–12 เดือน มี 2.22 ล้านบัญชีเพิ่มขึ้น 1.53 หมื่นบัญชี หรือ0.70% คิดเป็นเงินฝาก 6.73 แสนล้านบาท เพิ่มขึ้น 2 หมื่นล้านบาท หรือ 3.07% 
3.เงินฝากเผื่อเรียก มี 1.97 ล้านล้านบาท เพิ่มขึ้น 1.24 หมื่นล้านบาท หรือ 0.64% โดยมีเงินฝาก 4.33 แสนล้านบาท เพิ่มขึ้น 2.59 หมื่นล้านบาท หรือ 6.36%
ด้านประเภทเงินฝากที่ลดลง ประกอบด้วย เงินฝากออมทรัพย์ มี 3.91 ล้านบัญชี เพิ่มขึ้น 1 แสนบัญชี หรือ 2.63% เมื่อเทียบกับสิ้นเดือน ธ.ค.ปีที่แล้ว แต่มีเงินฝาก 65.23 ล้านล้านบาท ลดลง 8.48 แสนล้านบาท หรือ 1.28% 
สำหรับเงินฝากประจำอายุมากกว่า 36 เดือน มี 1.05 ล้านบัญชี ลดลง 3.24 แสนบัญชี หรือ 23.58% มียอดเงินฝาก 3.47 แสนล้านบาท ลดลง 7.3 หมื่นล้านบาท หรือ 17.38% เงินฝากประจำอายุ 12 ปี มี 1.71 ล้านบัญชี เพิ่มขึ้น 4.01 หมื่นบัญชี หรือ 2.4% มีเงินฝาก 5.93 แสนล้านบาท ลดลง 1.91 หมื่นล้านบาท หรือ 3.11% เงินฝากประจำอายุ 2 ปีขึ้นไป มี 1.41 ล้านบัญชี ลดลง 1.01 แสนบัญชี หรือ 6.68% มีเงินฝาก 4.68 แสนล้านบาท ลดลง 9,389 ล้านบาท 
แหล่งข่าวจาก ธปท.เปิดเผยว่า ประเภทเงินฝากประจำระยะสั้น 3 เดือน หรือประจำ 6 เดือนถึง 1 ปี รวมถึงฝากเผื่อเรียกจะมีจำนวนเพิ่มขึ้นชัดเจน ขณะที่เงินฝากประจำระยะยาวประเภท 3 เดือนถึง 6 เดือน และฝากประจำ 2 ปีขึ้นไปยอดเงินฝากจะลดลงค่อนข้างมาก 
ทั้งนี้ สะท้อนการโยกเงินฝากจากฝากประจำระยะยาว เปลี่ยนมาเป็นฝากระยะสั้นมากขึ้น เพื่อจะได้โยกเงินฝากหาผลตอบแทนที่สูงกว่าได้ง่ายขึ้น ในช่วงทิศทางดอกเบี้ยขาขึ้น ตามที่ ธปท.ได้ปรับดอกเบี้ยนโยบายขึ้นมาต่อเนื่อง 6 ครั้งแล้ว นับตั้งแต่เดือน ก.ค.ปีที่ผ่านมา และมีแนวโน้มจะปรับขึ้นอีกเพื่อดูแลเงินเฟ้อ ซึ่งตลาดคาดการณ์ว่าจะปรับขึ้นไปสูงสุดที่ 3.25% ในปลายปี 2554 
การปรับขึ้นดอกเบี้ยนโยบายจะยิ่งทำให้อัตราดอกเบี้ยแท้จริงซึ่งหักลบเงินเฟ้อแล้วเป็นบวกจูงใจให้คนหันมาออมเงินมากขึ้น
นายสรสิทธิ์ สุนทรเกศ ผู้ช่วยผู้ว่าการสายกำกับสถาบันการเงิน ธปท. กล่าวว่า โดยภาพรวมยอดเงินฝากของระบบน่าจะเพิ่มมาจากบีอีระยะสั้น ซึ่งปัจจุบันประชาชนผู้ฝากเงินเลือกฝากบีอีมากขึ้น เนื่องจากได้ผลตอบแทนที่สูงกว่าเงินฝากประจำในระยะเวลาเดียวกัน แต่กฎหมายไม่รับการคุ้มครองเงินฝากให้ 
สำหรับการที่ผู้ฝากเลือกฝากระยะสั้นมากขึ้น ช่วยให้ได้ประโยชน์เรื่องการเปลี่ยนหรือโยกหาผลตอบแทนดอกเบี้ยที่ดีได้สะดวกและเร็วขึ้นกว่าการฝากประจำระยาว ถือเป็นภาวะปกติในช่วงทิศทางดอกเบี้ยขาขึ้น